送李師聃祖道長官赴衡州耒陽令
作者：鄒浩
朝代：宋

paragraphs: 視國如視家，愛民如爱子。
秉心金石堅，古人概如此。
今人亦古人，但患物轉徙。
遑遑聲利間，自不明本已。
安能使元元，一以父母比。
問其所居位，廣分國百里。
問其所食祿，盡出民骨髓。
奈何莫之思，顛倒以爲是。
祖道於今古，問學妙窮理。
內重外物輕，識者久歎美。
宰制得耒陽，何啻牛刀委。
導達聖主恩，千仞决谿水。
雨暘隨指呼，絲穀飫鄰鄙。
明神實聽之，日夜介福祉。
君雖不求通，軒冕自難已。
工部有英靈，吾知爲君喜。